Öten dolgoznak járási tankerületnél
A csornai tankerület hét általános iskola fenntartását látja el. A hétből egy – a csornai – működtetése a helyi önkormányzatnál maradt. A tankerületi igazgató, Nagy Adél állítja: nagyobb problémák nélkül ment az átadás-átvétel.
Az iskolák fenntartása, működtetése tehát a tankerület feladata. Csorna mint működtető azt vállalta, hogy fizeti az általános és alapfokú művészeti iskolája rezsijét, az épületek karbantartását, illetve a technikai személyzet bérét. Nagy Adél tankerületi igazgatótól megtudtuk: a hét iskolában összesen mintegy 1800 gyerek tanul. Az intézményekben több mint 200 alkalmazott dolgozik, a tankerület munkaszervezetének öt munkatársa van. Központjuk Csornán, a Laky Döme utcai egykori munkásőrlaktanyában kapott helyet. Nagy Adél kifejtette: a helyi vezetőkkel együttműködve, nagyobb nehézségek nélkül sikerült az átadás-átvételt levezényelni. A feladatokról szólva elmondta: az iskolaigazgatók, ahogy korábban, most is az intézmények mindennapi életét irányítják. A közvetlen munkáltatói jogokat – a kinevezés és a felmentés kivételével – is ők gyakorolják beosztottjaik felett. Az iskolák napi kiadásaikhoz havonta ellátmányt kapnak a tankerülettől.

A tankerület vezetője kérdésünkre elmondta: valamennyi intézményvezető a jelenlegi megbízatása idejéig hivatalában marad. Annak lejártával pályázatot írnak ki, a döntés és kinevezés joga a szakminiszteré. Idén a farádi, a rábatamási és a bágyogszováti intézményeket érinti a vezetői pályázatok kiírása.

– Az igazgatókkal napi kapcsolatban vagyunk, a feladatokat igyekszünk közösen megoldani. Természetesen aktuális szakmai ügyekben kapnak iránymutatást. Most például éppen ilyen az első osztályosok beíratása. Az önkormányzatokkal is jó a kapcsolatunk, a települések ugyanis annak ellenére, hogy már nem fenntartók, figyelemmel kísérik iskoláik sorsát. A segítségükre számíthatunk. Az is cél, hogy az intézmények továbbra is aktívan kivegyék részüket a közösség életéből. Törekszünk arra, hogy amint korábban is, a kulturális élet bástyái legyenek egy-egy településen, így Csornán is – fogalmazott Nagy Adél.
Rábaköz Rábaköz és környéke fontosrabakoz járások